সামরিক বাহিনীর বর্তমান যুদ্ধটি কোন বিদেশী শক্তির বিরুদ্ধে নয়। বরং সেটি ড. মুরসী ও তাঁর সমর্থকদের বিরুদ্ধে। গত ২৭/০৭/১৩ তারিখে মাত্র একদিনেই ড. মুরসীর সমর্থকদের উপর গুলি করে সামরিক বাহিনীর সদস্যরা ১২০ জনকে হত্যা করে। অথচ এর আগে মুরসীর বিরুদ্ধে মাসের পর মাস বিক্ষোভ হয়েছে কায়রোর রাজপথে।সেসব বিক্ষোভকারিদের পক্ষ থেকে ইখওয়ানুল মুসলিমীনের কর্মীদের উপর সশস্ত্র হামলা হয়েছে,এবং বিধ্বস্ত করা হয়েছে দলটির কেন্দ্রীয় দফতর। তাদের হাতে নিহত ও আহত হয়েছে বহু ইখওয়ান কর্মী। কিন্তু পুলিশ ও সামরিক বাহিনীর সদস্যগণ রাজপথের সে উগ্র বিক্ষোভ বা বিক্ষোভকারীদের সশস্ত্র হামলা বন্ধে কোনরূপ ব্যবস্থাই নেয়নি। অথচ আজ রাজপথের শান্তিপূর্ণ ধর্না বন্ধে সেনা বাহিনী শক্তি প্রয়োগের পথ বেছে নিয়েছে। গুলি চালানো হচ্ছে নিরস্ত্র মুরসী সমর্থকদের উপর।এবং এরূপ হামলাকে প্রচার করা হচ্ছে সন্ত্রাসের বিরুদ্ধে যুদ্ধ বলে।